बारदाने की 2500 गांठे आईं, 17 हजार की जरूरत
अधिकारी का दावा खरीदी शुरू होने तक होंगे पर्याप्त बारदाने
भास्कर संवाददाता | हरदा
जिले में 27 मार्च से 86 केंद्रों पर समर्थन मूल्य पर गेहूं की खरीदी शुरू की जाएगी। इसके लिए तैयारियां शुरू हो गई है, लेकिन बारदानों की कमी खरीदी में दिक्कत खड़ी कर सकती हैं। जिले में 5.20 लाख मीट्रिक टन का लक्ष्य है, लेकिन जिले में 4 लाख मीट्रिक टन खरीदी होने का ही अनुमान है। इसके लिए बारदाने की 17 हजार गांठों की जरूरत होगी। लेकिन वर्तमान में मात्र 2500 गांठे ही उपलब्ध है। हालांकि, नागरिक आपूर्ति निगम के प्रबंधक केके शर्मा ने कहा बारदानों की लगातार सप्लाई जिले को हो रही है। कमी नहीं होने दी जाएगी।
हरदा, टिमरनी और खिरकिया में गेहूं खरीदी के लिए 86 केंद्र बनाए हैं। इन पर इलेक्ट्रानिक तौल कांटों से तुलाई होगी। एफएक्यू के विवादों के निराकरण के लिए समिति गठित होगी। प्रत्येक केंद्र पर गेहूं का माश्चर पता लगाने के लिए मशीन होगी। कट्टी की सिलाई के मशीन और धागे की व्यवस्था समितियों द्वारा की जा रही है। खरीदी की तैयारियों के लेकर संभागीय बैठक 9 मार्च को होशंगाबाद में होना है। इसके बाद जिला स्तर पर भी बैठक होगी। समितियों को भी प्रशिक्षण दिया जाएगा।
लक्ष्य पूरा होना नामुमकिन
जिले में चार साल पहले 57 हजार किसानों ने गेहूं बेचने के लिए रजिस्ट्रेशन कराया था। हर वर्ष यह आंकड़ा कम होता गया। वर्ष 2015-16 में 55 हजार किसानों ने रजिस्ट्रेशन कराया था, लेकिन इस वर्ष मात्र 36 हजार किसान ही रजिस्ट्रेशन करा सके है। इसके कारण निर्धारित 5.20 लाख टन खरीदी का लक्ष्य पूरा होना नामुमकिन नजर आ रहा है। अधिकारियों की माने तो 4 लाख टन के आसपास खरीदी हो सकेगी।
जिला स्तरीय समिति हल करेगी विवाद
केंद्रों पर गेहूं खरीदी को लेकर होने वाले विवाद को हल करने के लिए जिला स्तरीय समिति गठित की जाएगी। नान के प्रबंधक शर्मा के मुताबिक कलेक्टर समिति का गठन करेंगे। यह समिति समितियों पर खरीदी को होने वाले विवादों का निपटारा करेगी।
यह होगी खरीदी व्यवस्था
केंद्रों पर गेहूं खरीदी के लिए बारदाना, इलेक्ट्रानिक तौल कांटे, सिलाई मशीन, त्रिपाल सहित अन्य व्यवस्थाएं होंगी। शर्मा ने कहा व्यवस्थाएं अंतिम दौर में है। खरीदी करने वाली समितियों को आवश्यक व्यवस्था करने के निर्देश दिए जा रहे हैं। इसके लिए समितियों को प्रशिक्षण भी दिया जाएगा।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva